Ministru kabineta noteikumu projekta

**“Noteikumi par elektromagnētiskā lauka**  **radītā riska novēršanu vai samazināšanu”**

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt  1.1. elektromagnētiskā lauka starojuma robežlielumus un mērķlielumus, to piemērošanas kārtību un novērtēšanas metodes;  1.2. prasības elektromagnētiskā lauka radītā riska novēršanai vai samazināšanai;  1.3. kompetento iestādi ierīču radītā elektromagnētiskā lauka starojuma kontrolei.  Projekta spēka stāšanās laiks ir 2018.gada 1.novembris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par piesārņojumu” 18.2 panta otrā daļa. (Stājas spēkā 2018.gada 1.novembrī) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Cilvēka radītā elektromagnētiskā lauka (turpmāk - EML) starojuma avoti ir elektrība (visas elektriskās un elektroniskās ierīces un aparāti), radari, mobilo telefonu bāzes stacijas un citas bezvadu sakaru iekārtas un sistēmas. Ikviens cilvēks ir pakļauts vāju elektrisko un magnētisko lauku iedarbībai – gan mājās, gan arī darba vidē. Attīstoties jaunākajām tehnoloģijām, palielinās EML starojuma avotu skaits un daudzveidība, līdz ar ko arī pieaug sabiedrības bažas par EML ietekmi uz veselību.  1.Šobrīd Latvijas normatīvajā regulējumā elektrodrošības aspektā būvniecības ierobežojumus nosaka Aizsargjoslu likums, paredzot ekspluatācijas  aizsargjoslas gar elektronisko sakaru tīkliem un stacionārajiem radiomonitoringa punktiem un drošības aizsargjoslas ap vēja elektrostacijām un nosakot aprobežojumus tajās.  Tiesiskais regulējums darba aizsardzības prasību minimuma noteikšanai nodarbināto aizsardzībai pret risku viņu veselībai un drošībai, ko rada vai var radīt EML saskaņā ar *Eiropas Parlamenta un Padomes 2013.gada 26.jūnija direktīvu 2013/35/ES par minimālajām veselības aizsardzības un drošuma prasībām attiecībā uz darba ņēmēju pakļaušanu riskam, ko rada fizikāli faktori (EML)* ir noteikts Ministru kabineta 2015. gada 13. oktobra noteikumos Nr. 584 “Darba aizsardzības prasības nodarbināto aizsardzībai pret elektromagnētiskā lauka radīto risku darba vidē”. Darba vidē ir noteiktas EML ekspozīcijas robežvērtības un ekspozīcijas darbības vērtības, EML iedarbības noteikšana un radītā riska novērtēšana, EML radītā riska novēršana vai samazināšana, darba devēja atbildība un pienākumi par nodarbināto aizsardzību pret EML radīto risku, t.sk. nodrošināt nodarbinātajiem, kas ir pakļauti EML starojumam, obligātās veselības pārbaudes, lai pēc iespējas agrāk konstatētu EML izraisītus veselības traucējumus.  Tādējādi Ministru kabineta noteikumu projekts “Noteikumi par elektromagnētiskā lauka radītā riska novēršanu vai samazināšanu” (turpmāk – projekts) neattiecas uz EML starojuma iedarbību uz nodarbinātajiem darba vidē.  Projekta prasības attiecas uz EML starojuma avotiem, kas var ietekmēt iedzīvotājus, bet tas neregulē individuālai lietošanai paredzētās dažādās elektropreces, sadzīves preces, datorus, mobilos telefonus, “zagļu ķeršanas” iekārtas veikalos u.c., kuru drošumu ir izvērtējis un apliecinājis ražotājs un atbilstību un drošumu veselībai Latvijā tirgū esošajām precēm uzrauga [Patērētāju tiesību aizsardzības centrs (PTAC)](http://www.ptac.gov.lv/). Normatīvie akti, saskaņā ar kuriem PTAC veic tirgus uzraudzību minētajām precēm, ir:1) Elektronisko sakaru likums, kas nosaka lietotāju, elektronisko sakaru komersantu, privāto elektronisko sakaru tīklu īpašnieku un valsts pārvaldes iestāžu kompetenci, tiesības un pienākumus, kas saistīti ar elektronisko sakaru nozares regulēšanu, elektronisko sakaru tīklu nodrošināšanu, elektronisko sakaru pakalpojumu sniegšanu, kā arī ierobežoto resursu lietošanu un pārvaldīšanu. Patērētāju tiesību aizsardzības uzraudzību un kontroli elektronisko sakaru nozarē atbilstoši savai kompetencei nodrošina Patērētāju tiesību aizsardzības centrs.  2)Preču un pakalpojumu drošuma likums, kā mērķis ir panākt drošu, cilvēka dzīvībai, veselībai un personas mantai, kā arī videi nekaitīgu preču ražošanu, laišanu apgrozībā un pakalpojumu sniegšanu un kas nosaka ražotāja un pakalpojuma sniedzēja pienākumus un preču un pakalpojumu drošuma novērtēšanu. Šā likuma prasības piemērojamas, ja speciālās tiesību normas nenosaka citas preču vai pakalpojumu drošuma prasības, tajā skaitā citus riskus vai citu risku kategorijas un to novēršanas veidus.  3)Ministru kabineta2016. gada 7. jūnija noteikumi Nr.360 “Radioiekārtu atbilstības novērtēšanas, piedāvāšanas tirgū, uzstādīšanas un lietošanas noteikumi”, kas nosaka ražotāju, pilnvaroto pārstāvju, importētāju un izplatītāju, radioiekārtu uzstādītāju, turētāju un lietotāju pienākumus, radioiekārtu būtiskās prasības, kārtību, kādā veicama radioiekārtu atbilstības novērtēšana, piedāvāšana tirgū, uzstādīšana, lietošana, kā arī tirgus un radioiekārtu lietošanas uzraudzība.  Projekts nav attiecināms uz EML starojuma avotiem medicīnas un aizsardzības sfērā, jo minētajās jomās ir noteiktas atsevišķas prasības:1) Ministru kabineta 2011.gada 1.februāra noteikumi Nr.93  “Noteikumi par speciālo radiolīdzekļu izmantošanas kārtību un tehniskajām prasībām to darbībai” nosaka speciālo radiolīdzekļu izmantošanas kārtību, tehniskās prasības speciālo radiolīdzekļu darbībai un elektromagnētiskā izstarojuma ierobežošanai, objektus un gadījumus, kuros valsts aizsardzības un drošības vajadzībām var izmantot speciālos radiolīdzekļus nevēlamu radiosakaru pārtraukšanai. Šo noteikumu 2.punkts nosaka, ka speciālo radiolīdzekļu izmantošana nedrīkst apdraudēt cilvēku dzīvību, veselību un radīt personām materiālu kaitējumu, tādējādi speciālo radiolīdzekļu radītā elektromagnētiskā starojuma ietekme uz cilvēku veselību tiek vērtēta šo noteikumu ietvarā, un tādēļ projektā noteiktās prasības neattiecas uz speciāliem radiolīdzekļiem.  2)Ministru kabineta 2017. gada 28. novembra noteikumi Nr. 689 “Medicīnisko ierīču reģistrācijas, atbilstības novērtēšanas, izplatīšanas, ekspluatācijas un tehniskās uzraudzības kārtība”, kas ir izdoti saskaņā ar [Ārstniecības likuma](https://likumi.lv/ta/id/44108-arstniecibas-likums) [34.](https://likumi.lv/ta/id/44108-arstniecibas-likums#p34) panta pirmo daļu un likuma "[Par atbilstības novērtēšanu](https://likumi.lv/ta/id/63836-par-atbilstibas-novertesanu)"7. panta pirmo un otro daļu, nosaka kārtību, kādā veic medicīnisko ierīču reģistrāciju, atbilstības novērtēšanu, kā arī to izplatīšanas (tirgus), ekspluatācijas un tehnisko uzraudzību. Ņemot vērā to, ka atbilstoši šo noteikumu 5.punktam, medicīnas ierīču atbilstība, tai skaitā nekaitīgums cilvēku veselībai tiek vērtēta atbilstības novērtēšanas ietvarā, šī projekta prasības uz medicīnisko ierīču izmantošanu neattiecas.  2. 2014. gada 19. augusta Ministru kabineta noteikumu Nr. 501 „Elektronisko sakaru tīklu ierīkošanas, būvniecības un uzraudzības kārtība” 39. punkts paredz, ka ierīkoto mobilo sakaru bāzes staciju, radioraidītāju vai televīzijas raidītāju pieņem ekspluatācijā tikai pēc EML praktisko mērījumu veikšanas ar mēraparatūru, kas sertificēta mērījumu vienotības jomu regulējošos normatīvajos aktos noteiktā kārtībā un mērījumu rezultātu atbilstības izvērtēšanas Veselības inspekcijā. Minētā atbilstība tiek izvērtēta vadoties pēc *Padomes 1999. gada 12. jūlija Ieteikuma nr. 1999/519/EK par ierobežojumiem elektromagnētisko lauku (no 0 Hz līdz 300 GHz) iedarbībai uz plašu sabiedrību* (turpmāk – Ieteikums), kā mērķis ir, pamatojoties uz labākajiem pieejamajiem zinātniskajiem pierādījumiem, izveidot sistēmu, kas ierobežotu EML iedarbību uz sabiedrību kopumā, kā arī izveidot pamatu situācijas uzraudzībai, un kas šobrīd ir vienīgais dokuments, kas nosaka EML normas ES līmenī. Ieteikumi ir paredzēti īstermiņa risku novēršanai.  Šobrīd Eiropas Komisija (EK) turpina pētījumus, lai uzkrātu pierādījumus par jebkādu iespējamo ietekmi uz veselību, ko rada EML ilgstoša iedarbība, piemēram, mobilā tālruņa izmantošana vairāk nekā 20 gadus.  EK seko līdzi visiem jaunajiem zinātniskajiem atzinumiem par to, kā EML starojums var ietekmēt veselību. Pēc tās pieprasījuma [arī *Iespējamā un jaunatklātā veselības apdraudējuma zinātniskā komiteja* (SCENIHR)](https://ec.europa.eu/health/scientific_committees/emerging_en)  līdz šim ir izdevusi piecus atzinumus, par EML ietekmi uz veselību. Ieteikums regulāri tiek pārvērtēts[[1]](#footnote-1), un līdz šim nav rasti pierādījumi nepieciešamībai pārskatīt Ieteikumos noteiktos robežlielumus. Tagad ir pieejams jaunākais SCENIHR atzinums, kura pamatā ir vairāk nekā 700 pētījumu, kas veikti lielākoties pēc 2009. gada.[[2]](#footnote-2)  Otrs aktuāls jautājums, kam EK līmenī tiek pievērsta uzmanība, ir cilvēku sūdzības par veselības traucējumiem, kas it kā saistītas ar EML iedarbību. Sūdzības ir dažādas un nespecifiskas gan par nelieliem, gan nopietnākiem veselības traucējumiem. Pārmērīgais jutīgums pret EML iedarbību tiek dēvēts par elektromagnētisko hipersensibilitāti (EHS) un tā ir apgrūtinoša problēma tādēļ, ka nav zinātniska pamata saistīt EHS simptomus ar EML iedarbību.[[3]](#footnote-3)  3.EML uzraudzības politika dalībvalstīs ir atšķirīga. Daļa valstu, t.sk. Igaunija, Čehijas republika, Grieķija, Ungārija, Luksemburga, Portugāle un Rumānija Ieteikumu ir iestrādājušas savos nacionālajos normatīvajos aktos, pielietojot Ieteikumā minētos pamata ierobežojumus un references līmeņus. Daļa valstu, t.sk. Austrija, Kipra, Dānija, Somija, Īrija, Malta, Nīderlande, Apvienotā Karaliste, līdzīgi kā Latvija šobrīd, brīvprātīgi pielieto Ieteikumu, savukārt citas valstis, t.sk. Lietuva, balstoties uz piesardzības principu vai arī lai aizsargātu iedzīvotājus, noteikušas stingrākus pamata ierobežojumus vai references līmeņus un šeit vērojamas lielas atšķirības īpašajos noteikumos un limitos. Tādēļ sabiedrībai nereti nav saprotams, pēc kādām robežvērtībām EML tiek vērtēts Latvijā un rodas bažas par nepietiekamu aizsardzību no EML.  Neskatoties, ka esošā likumdošana EML jomā jau tā balstās uz piesardzības principu, jo nav zinātnisku pierādījumu par negatīvu ietekmi uz veselību, sabiedrības bažas turpina pastāvēt un pieaugt. Daļai sabiedrības šķiet, ka viņi ir nepietiekami informēti par pasākumiem, lai aizsargātu viņus no dzīves vietas tuvumā esošajām augstsprieguma  elektrības pārvadu līnijām, mobilo telefonu bāzes stacijām un bezvadu komunikāciju tehnoloģijām.  Normatīvā akta trūkums šajā jomā rada arī traucējumus uzņēmējdarbībai, kas saistīta ar minētajām sabiedrības bažām un nepamatotām sūdzībām, jo uzņēmējiem nemitīgi jāpierāda, ka sabiedrības veselība netiek apdraudēta. Kā arī nav precīzi definēti nosacījumi un prasības, lai nodrošinātu atbilstošu EML starojuma avotu ekspluatāciju.  EML iedarbība uz cilvēka ķermeni un šūnām ir atkarīga no frekvences, jaudas vai intensitātes un to iedarbība mazinās, palielinoties attālumam no EML avota. Jāuzsver, ka šobrīd lietotās iekārtas nesasniedz tādu jaudu vai intensitātes, lai radītu būtisku ietekmi uz veselību. Piemēram, saskaņā ar AS “Sadales tīkls” sniegto informāciju, praksē faktiski nav fiksēti gadījumi, ka zemsprieguma un vidsprieguma elektroietaišu tuvumā būtu pārsniegti pieļaujamie EML starojuma mērķlielumi. 2017.gadā AS “Sadales tīkls” organizēja EML starojuma mērījumus savās elektroietaisēs un to tuvumā, ko veica AS “Augstsprieguma tīkls” tehniskās ekspertīzes dienests, kas ir akreditēta institūcija EML mērīšanai. EML starojuma mērījumi tika veikti pie 20 kV gaisvadu elektrolīnijām (gan kailvadu, gan izolētā vada izpildījumā), sadales transformatoru apakšstaciju tuvumā, pie zemsprieguma elektroenerģijas uzskaites sadalnēm, kā arī pie dažāda veida elektroenerģijas skaitītājiem. Mērījumiem tika izvēlēti objekti ar maksimāli lielāku iekārtu noslodzi, lai noskaidrotu EML starojumu pie maksimāli nelabvēlīgākiem apstākļiem. Mērījumu rezultātā nevienā objektā EML vērtības nepārsniedza projekta pielikumā noteiktos mērķlielumus (pie 50 Hz frekvences, elektriskā lauka intensitāte E=5kV/m un magnētiskā lauka indukcija 100 µT). Maksimālā nomērītā elektriskā intensitāte sasniedza 0,11 kV/m (2,2% no normas), magnētiskā lauka indukcija 19.62 µT (~20% no normas). Bet informācijas trūkuma dēļ iedzīvotājiem nereti nav saprotams, pēc kādām robežvērtībām EML tiek vērtēts Latvijā, un rodas bažas par nepietiekamu aizsardzību.  Tādēļ Latvijai nepieciešams izstrādāt regulējumu EML uzraudzības jomā, kas definē EML starojuma robežvērtības, prasības EML starojuma avotu ekspluatācijai, EML starojuma avotu īpašnieku atbildību un pienākumus.  4. Jēdzienu “vides piesārņojums” uz EML starojumu attiecina gadījumos, ja tas pārsniedz robežvērtības, sasniedzot līmeni, kas rada risku iedzīvotāju veselībai. Šādos gadījumos EML piesārņojuma novēršanai ir jāveic darbības tā ierobežošanai.  Likuma “Par piesārņojumu” 18.2 panta pirmā daļa nosaka, ka prasības EML starojuma novērtēšanai attiecas uz ierīcēm – mehāniskām, elektriskām vai elektroniskām konstrukcijām, kā arī to apvienojumiem – kas paredzētas speciālu funkciju izpildei:  1) zemas frekvences ierīcēm elektrības ražošanai un elektriskās strāvas pārvadei, tostarp sliežu ceļu strāvas pārvadei, ar nominālo spriegumu no 1 kilovolta (kV) un vairāk, ieskaitot citas līdzīgas ierīces frekvenču diapazonā no 1 herca (Hz) līdz 9 kiloherciem (kHz);  2) līdzstrāvas tālās pārvades un pārdales fiksētām ierīcēm, ieskaitot iekārtu darbību ar nominālo spriegumu no 2 kilovoltiem (kV);  3) augstfrekvenču jeb radiofrekvenču ierīcēm, tostarp fiksētām instalācijām, kas rada EML frekvenču diapazonā no 9 kiloherciem (kHZ) līdz 300 gigaherciem (GHz).  Vēsturiski izveidojies, ka, lai raksturotu EML, apzīmējot vienu un to pašu lielumu vai procesu, darba aizsardzības, vides aizsardzības un elektronisko sakaru jomās kā Eiropas Savienībā, tā arī Latvijā tiek lietoti dažādi termini. Projektā lietoti Ieteikumā lietotie termini, kas atbilst likumā “Par piesārņojumu” un citos ar vides aizsardzību saistītajos normatīvajos aktos lietotajiem terminiem. Projektā lietotie termini “robežlielumi” un “ mērķlielumi” ir identiski darba aizsardzības jomā lietotajiem terminiem ”ekspozīcijas robežvērtības” un “ekspozīcijas darbības vērtības”.  5. Lai izpildītu deleģējuma noteikto uzdevumu un noteiktu prasības EML radītā riska novēršanai, projekts nosaka EML starojuma novērtēšanas metodes, robežlielumus un mērķlielumus iedzīvotāju aizsardzībai pret EML ietekmi uz veselību. Robežlielumi ir EML iedarbības ierobežojumi, kas noteikti pamatojoties uz tā radīto ietekmi uz cilvēku veselību, un kurus ievērojot iedzīvotāji, kas ir pakļauti EML iedarbībai, ir aizsargāti pret kaitīgu ietekmi uz veselību. Savukārt mērķlielumi ir vieglāk nosakāmi un to ievērošana nodrošina, ka netiek pārsniegti robežlielumi. Minētie lielumi tiek noteikti atbilstoši Ieteikumā minētajiem, ņemot arī vērā, ka tādi tie ir noteikti vai tiek izmantoti vairumā Eiropas Savienības valstu un šobrīd nav pamatotu pierādījumu tam, ka tie būtu jāpārskata. Un projekts paredz to, ka, ja EML starojuma avotus ierīko vietās, kur to darbība var ietekmēt vietējo iedzīvotāju veselību, tos ierīko un ekspluatē tā, lai to radītais starojums nepārsniedz projektā noteiktos mērķlielumus.  Lai nodrošinātu iepriekš minēto, ka EML starojums nepārsniegtu mērķlielumus, kas ir noteikti, lai novērstu risku cilvēku veselībai, personas, kuru īpašumā, lietošanā vai valdījumā ir EML starojuma avoti (gan fiziskas personas, piemēram mobilo tīklu operatori, gan fiziskas personas radio raidītāju īpašnieki) jau projektēšanas stadijā novērtē to vai EML starojuma avots radīs vai neradīs risku apkārtējiem iedzīvotājiem. Pirmkārt jau novērtē to, vai EML avota darbības rādiusā atrodas sabiedriskās vai dzīvojamās ēkas vai citi sabiedriski objekti, kuros esošās personas varētu ietekmēt EML starojuma avota radītais EML. Ja ir iespējams, ka EML avots varētu ietekmēt iedzīvotājus, tā īpašnieks, valdītājs vai lietotājs, pamatojoties uz datiem par EML starojuma avota radītajiem starojuma lielumiem, izmantojot atbilstošas modelēšanas programmas, veic aprēķinus un modelē iespējamos EML starojuma avota radītos starojuma lielumos, avotam darbojoties dažādos jaudas līmeņos vai intensitātē un izvērtē, vai ir iespējami mērķlielumu pārsniegumi. Ja EML starojuma avota īpašniekam, valdītājam vai lietotājam ir ražotāja sniegti dati vai cita veida zinātniski pierādīta informācija, ka EML starojuma avots savas darbības laikā nevar pārsniegt noteiktos mērķlielumus un nevar ietekmēt sabiedrības veselību, papildus mērījumi nav nepieciešami. Šāds izvērtējums pirms EML starojuma avota ierīkošanas ir nepieciešams, lai izvairītos no nepamatotiem izdevumiem un neatbilstošu ierīču, kuras ir nepieciešams demontēt, uzstādīšanas.  Ja EML starojuma avota īpašnieks, valdītājs vai lietotājs nav veicis iepriekš minēto izvērtējumu, pirms EML starojuma avota darbības uzsākšanas veic EML starojuma mērījumus, lai varētu novērtēt tā ietekmi uz iedzīvotājiem ierīces darbības laikā. Vienlaicīgi noteikumu projekts paredz, ka pirms EML avota darbības uzsākšanas vai ekspluatācijas laikā EML mērījumus veic pēc kompetentās iestādes (Veselības inspekcijas) pieprasījuma, izņemot gadījumus, ja normatīvie akti nosaka to, ka šādi mērījumi ir jāveic obligāti. Piemēram 2014. gada 19. augusta Ministru kabineta noteikumu Nr. 501 „Elektronisko sakaru tīklu ierīkošanas, būvniecības un uzraudzības kārtība” 39. punkts paredz, ka ierīkoto mobilo sakaru bāzes staciju, radioraidītāju vai televīzijas raidītāju pieņem ekspluatācijā tikai pēc EML praktisko mērījumu veikšanas. Ņemot vērā šo noteikumu prasību, mobilo sakaru bāzes stacijām EML mērījumi būs jāveic pirms to darbības uzsākšanas.  Gadījumā, ja iepriekš minēto novērtējumu rezultātā tiek konstatēts, ka EML ekspozīcija ārējā vidē pārsniedz pielikumā noteiktos mērķlielumus, lai novērtētu EML lokālo iedarbību uz cilvēka organismu un novērstu risku veselībai, ir jāveic papildu mērījumi, lai noteiktu atbilstību robežlielumiem, vai jāsamazina EML lokālo iedarbību līdz pieļaujamajiem mērķlielumiem.  Nepieciešamības gadījumā minētās personas nodrošinās EML starojuma mērījumus arī ierīču darbības laikā.  6. Lai izpildītu deleģējuma noteikto uzdevumu un noteiktu prasības EML radītā riska samazināšanai, projekts paredz informācijas sniegšanu sabiedrībai. Informācijas pieejamība dod cilvēkiem iespēju novērtēt risku un nepieciešamības gadījumā rīkoties, lai mazinātu riskus. Projekts nosaka, ka personas, kuru īpašumā, valdījumā vai lietošanā ir EML starojuma avoti, arī publicē savā tīmekļa vietnē informāciju par EML starojuma avotu un veiktajiem mērījumiem, lai ikviens sabiedrības loceklis var pārliecināties, ka viņu interesējošais EML starojuma avots ir novērtēts un ir drošs, tādējādi mazinot sabiedrības bažas par iespējamu starojuma nelabvēlīgu ietekmi. Ja minēto informāciju nav iespējams ievietot tīmekļa vietnē, EML starojuma avota īpašniekam, valdītājam vai lietotājam ir pienākums nekavējoties minēto informāciju sniegt pēc kompetentās iestādes Veselības inspekcijas pieprasījuma. Lai arī projekta prasība par sākotnējiem mērījumiem vai izvērtējumu attiecas tikai uz no jauna ierīkotajiem EML avotiem, ja esošajiem EML avotiem ir veikti mērījumi, arī šī informācija būtu jādara pieejama sabiedrībai.  7. Lai izpildītu deleģējuma noteikto uzdevumu un noteiktu EML novērtēšanas metodes, projekts paredz:  1) Noteikt, ka EML starojuma iedarbības novērtēšanai izmanto metodes, kur elektromagnētiskā lauka intensitāti nosakaaprēķinu ceļā, ar modelēšanu,  vai veicot mērījumus, vai atsevišķos gadījumos pieļaujams arī izmantot datus*,* kas iegūti analoģisku objektu novērtēšanā. Aprēķinu/modelēšanas vai mērījumu ceļā iegūtos rezultātus salīdzina ar attiecīgajām šo noteikumu pielikumā dotajām elektromagnētiskā lauka starojuma mērķlielumu vērtībām, lai novērtētu, vai EML starojuma avots neradīs risku cilvēku veselībai.  2) Lai nodrošinātu pēc iespējas efektīvāku EML iedarbības uz cilvēku veselību novērtēšanu un projekta pielikumā noteikto EML starojuma robežlielumu un mērķlielumu ievērošanu, projekts paredz noteikt, ka EML mērījumus veic teritorijā, kurā cilvēki var tikt pakļauti konkrētā starojuma avota radītā EML starojumam, proti EML starojuma avotam pieguļošajā vidē. Tā kā katram starojuma avotam ir savs darbības frekvenču diapazons, kā arī raksturīgie izstarojuma virzieni, vietās, kur vienlaikus ir vairāku EML starojuma avotu iedarbība, katra EML avota starojumu ir iespējams nomērīt atsevišķi, atkarībā no to darbības frekvences. Mērījumus veic vietās, tai skaitā apkārtējā vidē, kur uzturas cilvēki, vismaz šādos gadījumos: tūlīt pēc starojuma avota darbības uzsākšanas, kā arī mainoties to ekspluatācijas apstākļiem.  3)Projekts nosaka arī apstākļus, kādā veicami EML starojuma mērījumi. Tos veic tipiskos starojuma avota darbības apstākļos, kas nozīmē, ka starojuma avots strādā ikdienas režīmā, bet elektronisko sakaru jomā gadījumā, ja tie ir mainīgi, izvēlas visnelabvēlīgākos apstākļus. Mērījumus parasti veic cilvēka galvas un krūšu kurvja līmenī, bet, ja nepieciešams noskaidrot EML iedarbību uz visu ķermeni, papildus mēra arī ekstremitāšu līmenī un kā mērījumu rezultātu uzrāda EML vidējo vērtību visā telpas tilpumā, kādu aizņem cilvēks (izsakot rezultātu kā vidējo lielumu no visiem veiktajiem mērījumiem dažādajos līmeņos). Ja mērījumi tiek veikti vietās, kur uzturas daudz cilvēku un nav kādu īpašu, viņus raksturojošu parametru (piemēram, gara auguma sportisti, bērni utt), mērījumus veic, izvēloties vidējos cilvēka auguma līmeņus.  4)Lai nodrošinātu mērījumu kvalitāti, projekts paredz, ka EML mērījumus var veikt ar ražotāja norādēm atbilstoši pārbaudītu un nepieciešamajām procedūrām atbilstošu mēraparatūru Latvijā vai citā Eiropas savienības dalībvalstī akreditētas laboratorijas. Ministru kabineta 2008.gada 16.decembra noteikumi Nr.1059 “Noteikumi par atbilstības novērtēšanas institūciju novērtēšanu, akreditāciju un uzraudzību” nosaka  nacionālās akreditācijas sistēmas darbību, kas ietver atbilstības novērtēšanas institūciju novērtēšanu, akreditāciju un uzraudzību, kā arī kārtību, kādā izveido un uztur akreditēto atbilstības novērtēšanas institūciju sarakstu.  Ar Latvijā akreditēto laboratoriju sarakstu, kuras akreditētas EML starojuma mērījumu veikšanai, var iepazīties Latvijas Nacionālā akreditācijas biroja mājas lapā [www.latak.gov.lv](http://www.latak.gov.lv). Šobrīd EML intensitātes mērīšanai akreditēts ir Pārtikas drošības, dzīvnieku veselības un vides zinātniskā institūta "BIOR" Diagnostikas centrs, un EML mērīšanai - akciju sabiedrības „Augstsprieguma tīkls” Tehniskās ekspertīzes dienests. Tāpat minētajā mājas lapā var iepazīties ar mēraparatūras kalibrēšanai un verificēšanai akreditētajām institūcijām, ja minētās pārbaudes ir nepieciešamas saskaņā ar ražotāja noteikto attiecībā uz atbilstošu mēraparāta uzturēšanu.  5) EML starojuma mērījumiem izmantotajām procedūrām jānodrošina, ka iegūtie dati ir ticami, reprezentatīvi un salīdzināmi. Projekts nosaka, ka izmantotās procedūras uzskatāmas par atbilstošām projektā minēto prasību izpildei, ja tās atbilst Veselības ministrijas ieteikto standartu sarakstam, kurus var piemērot projekta prasību izpildei (turpmāk – piemērojamie standarti). Savukārt nacionālā standartizācijas institūcija savā oficiālajā tīmekļvietnē publicēs minēto sarakstu ar piemērojamiem standartiem, kas adaptēti nacionālo standartu statusā un kurus var piemērot šo noteikumu prasību izpildei.  EML mērījumu metodes, ko Veselības ministrija varētu ieteikt :  1)LVS EN 62232:2018. ”Radiofrekvences lauka intensitātes, jaudas blīvuma un īpatnējās absorbcijas ātruma (SAR) noteikšana radiosakaru bāzes staciju tuvumā, lai novērtētu iedarbību uz cilvēkiem (IEC 62232:2017)”.  2.) LVS EN 50413:2009/A1:2014. Pamatstandarts procedūrām, kā mērīt un aprēķināt cilvēka pakļautību elektriskiem, magnētiskiem un elektromagnētiskiem laukiem (0Hz – 300GHz).  3.) LVS EN61786-1:2014 Pastāvīga magnētiskā lauka, mainīga magnētiskā lauka un mainīga elektriskā lauka frekvenču diapazonā no 1 Hz līdz 100 kHz mērīšana saistībā ar to iedarbību un cilvēkiem. 1.daļa:Mērinstrumentiem piemērojamas prasības(IEC 61786-1:2013)  Projekts kā kompetento iestādi ierīču radītā EML starojuma kontrolei nosaka Veselības inspekciju, kura to savas kompetences ietvaros veic jau šobrīd. Lai nodrošinātu šīs uzraudzības funkcijas pēc personas sūdzības saņemšanas, nepieciešamības gadījumā tiek organizēti mērījumi, piesaistot atbilstošu laboratoriju.  Ņemot vērā, ka līdz šim projektā iekļautajiem EML starojuma objektiem veselībai bīstami EML rādījumi nav konstatēti, lai neradītu papildus slogu uzņēmējiem, projekta prasības par sākotnējo mērījumu veikšanu attiecināmas uz jaunu objektu būvniecību (vai esošu objektu pārbūvi), ja projektēšana uzsākta pēc projektā noteikto prasību spēkā stāšanās.  Projekta pielikumā, pamatojoties uz Ieteikumā minētajām vērtībām, tiek noteikti EML robežlielumi, kuri nedrīkst tikt pārsniegti, kā arī mērķlielumi EML ekspozīcijai ārējā vidē, kas nodrošina robežlielumu ievērošanu: tie norāda līmeni, kura pārsnieguma gadījumā ir nepieciešamas pārliecināties, vai tiek nodrošināta robežlielumu ievērošana. Mērķlielumu pārsniegšanas gadījumā EML starojuma avota īpašniekam, valdītājam vai lietotājam jāveic papildu robežlielumu mērījumi, lai novērtētu EML lokālo iedarbību uz cilvēka organismu, un novērstu riskus veselībai vai arī jāsamazina EML starojums tā, lai mērķlielumi netiktu pārsniegti. Teorētiski EML starojumam uz cilvēku iespējama kopējā ietekme (ekspozīcija) un lokālā jeb vietējā iedarbība. Noteikumu pielikumā noteiktās robežvērtības attiecas uz zinātniski pamatotu cēloņsakarību starp EML iedarbību un tiešu biofizikālu (siltuma vai kairinošais efekts) ietekmi, kas izpaužas īstermiņā.  Projekta pielikumā tiek dotas arī metodes jeb algoritmi lauka starojuma no vairākiem starojuma avotiem ar atšķirīgām frekvencēm robežlielumu un mērķlielumu aprēķināšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Veselības inspekcija |
| 4. | Cita informācija | Projektā paredzētie pasākumi tiks nodrošināti Veselības ministrijai un Veselības inspekcijai piešķirto valsts budžeta līdzekļu ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas vai juridiskas personas, kuru īpašumā, valdījumā vai lietošanā ir EML starojuma avoti. Veselības inspekcijā nodarbinātie, kurus skar projekta regulējums. |
| 2. | Tiesiskā regulējuma ietekme uz tautsaimniecību un administratīvo slogu | Jau šobrīd enerģētikas un būvniecības jomu regulējošie normatīvie akti nosaka, ka komersantiem un lietotājiem jānodrošina savā pārziņā esošo iekārtu atbilstošu tehnisko stāvokli, kā arī Veselības inspekcija veic EML mērījumu rezultātu atbilstības izvērtēšanu, kā arī uzrauga un kontrolē normatīvo aktu ievērošanu epidemioloģiskās drošības un vides veselības jomā, tomēr nav skaidra kārtība, kādā EML radītā starojuma uzraudzība tiek īstenota. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” sabiedrībai tika dota iespēja piedalīties publiskajā apspriešanā no 2018. gada 6.marta līdz 3.aprīlim, kā arī rakstiski sniegt viedokli par noteikumu projektu saskaņošanas stadijā. |
| 2. | Sabiedrības līdzdalība projekta izstrādē | 2018. gada 6.martā projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Publiskajā apspriešanā saņemti priekšlikumi no SIA “Insalvo” un VAS “Elektroniskie sakari”, kas izskatīti un daļēji ņemti vērā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav |

Veselības ministre                                  Anda Čakša

Vīza: Valsts sekretārs Aivars Lapiņš

Segliņa 67876102

anita.seglina@vm.gov.lv

1. Komisijas ziņojums par to, kā tiek īstenots Padomes 1999. gada 12. jūlija ieteikums nr. 1999/519/EK par ierobežojumiem elektromagnētisko lauku (no 0 Hz līdz 300 GHz) iedarbībai uz plašu sabiedrību - Otrais ieviešanas ziņojums 2002.–2007. [↑](#footnote-ref-1)
2. [Potential health effects of exposure to electromagnetic fields (EMF) - Adopted by the SCENIHR during the 9th plenary meeting on 27 January 2015,SCENIHR adopted this Opinion at the 9th plenary meeting on 27 January 2015 (5334 KB)](http://ec.europa.eu/health/scientific_committees/emerging/docs/scenihr_o_041.pdf) [↑](#footnote-ref-2)
3. Eiropas Ekonomikas un sociālo lietu komitejas atzinums par tematu “Elektromagnētiskā hipersensitivitāte”

   (pašiniciatīvas atzinums)

   (2015/C 242/05) [↑](#footnote-ref-3)